
	Παρουσίαση βιβλίου

Ανακουφιστική φροντίδα
και νοσηλεία στο σπίτι
στο Σπίτι της Κύπρου

Η «Παγκόσμια Ημέρα Ξενώνων και Ανακουφιστικής Φροντίδας», η οποία, από το 2005, έχει καθιερωθεί να τηρείται το δεύτερο Σάββατο του Οκτωβρίου κάθε έτους, αποτελεί, συμβολικά, μία ευκαιρία συλλογικής δράσης, που ως στόχο έχει να προωθήσει την ενημέρωση, την ευαισθητοποίηση και την κατανόηση της Κοινωνίας των Πολιτών σε θέματα Ανακουφιστικής Φροντίδας, καθώς και να αναδείξει την ανάγκη πρωτοβουλιών έρευνας και επιμόρφωσης, σχεδιασμού δράσεων και, το κυριότερο, χάραξης πολιτικών, ανάπτυξης και υλοποίησης λειτουργικών προγραμμάτων Ανακουφιστικής Φροντίδας, που θα καλύπτουν τις ανάγκες των ασθενών και των οικογενειών τους, συμβάλλοντας ουσιαστικά στην ποιότητα ζωής τους καθ’ όλη τη διάρκεια της νόσου.

Με αφορμή την Παγκόσμια Ημέρα Ανακουφιστικής Φροντίδας, ο Σύλλογος ΝΟΣΗΛΕΙΑ και το ΜΚΣ ΔΕΣΜΟΣ πραγματοποίησαν, τη Δευτέρα 10 Οκτωβρίου 2022, στο Σπίτι της Κύπρου, στην Αθήνα, εκδήλωση παρουσίασης του βιβλίου «Ανακουφιστική φροντίδα και νοσηλεία στο σπίτι».

Αναδεικνύοντας και εστιάζοντας στην παροχή κατ’ οίκον υπηρεσίων υγείας και ανακουφιστικής φροντίδας, το ειδικό αυτό βιβλίο, που διατίθεται δωρεάν, δημιουργήθηκε από το επιστημονικό προσωπικό της ΝΟΣΗΛΕΙΑΣ, με την υποστήριξη του ΔΕΣΜΟΥ, για να βοηθήσει τους επαγγελματίες υγείας που παρέχουν υπηρεσίες κατ’ οίκον νοσηλείας, τους ασθενείς και τις οικογένειές τους. Σύμφωνα με τους συνδιοργανωτές, στόχος της εκδήλωσης ήταν η ανάδειξη της αξίας της κατ’ οίκον ανακουφιστικής φροντίδας και νοσηλείας στον τόπο μας για τη βελτίωση της ποιότητας ζωής των ασθενών και των οικογενειών τους.

Στο πλαίσιο της εκδήλωσης χαιρετισμό απηύθυναν, η Αναπληρώτρια Υπουργός Υγείας κ. Μίνα Γκάγκα, η Αντιδήμαρχος Κοινωνικής Αλληλεγγύης και Κοινωνίας των Πολιτών του Δήμου Αθηναίων κ. Κατερίνα Γκαγκάκη, ο Πρόεδρος του Συλλόγου ΝΟΣΗΛΕΙΑ κ. Ιωάννης Π. Κωνσταντινίδης και η Αντιπρόεδρος του ΜΚΣ ΔΕΣΜΟΣ κ. Λένα Παπαλεξοπούλου.

Για το βιβλίο μίλησαν, ο Καθηγητής Πνευμονολογίας-Εντατικολογίας, Πρόεδρος Τμήματος Νοσηλευτικής της Σχολής Επιστημών Υγείας και μέλος της Συγκλήτου ΕΚΠΑ, κ. Παύλος Μυριανθεύς και η Καθηγήτρια Συστημάτων Νοσηλευτικής Φροντίδας-Ανακουφιστικής Φροντίδας του Τμήματος Νοσηλευτικής της Σχολής Επιστημών Υγείας ΕΚΠΑ κ. Ελισάβετ Πατηράκη.

Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: 
https://diavlos.grnet.gr/room/1607?eventid=12872
11 Οκτωβρίου 2022

[image: image2.jpg]ABiiva 2022




[image: image3.png]R e e




www.nosilia.org.gr
Η ΝΟΣΗΛΕΙΑ δραστηριοποιείται 21 χρόνια στην ευρύτερη περιοχή της Αθήνας και είναι ένας πιστοποιημένος, μη κερδοσκοπικός οργανισμός που έχει ως σκοπό να προσφέρει ανακούφιση στον πόνο αλλά και στα συμπτώματα της νόσου των χρονίως πασχόντων ασθενών που αντιμετωπίζουν οικονομικές και κινητικές δυσκολίες. Παρέχει ΔΩΡΕΑΝ ολιστική φροντίδα κατ' οίκον και μέσα από τα προγράμματά της στηρίζει και τις οικογένειες των ασθενών ποικιλότροπα. Εθελοντές και Εργαζόμενοι συνθέτουν την Διεπιστημονική Ομάδα του οργανισμού, η οποία περιλαμβάνει μεταξύ άλλων γιατρούς, νοσηλευτές, ψυχολόγους, κοινωνικούς λειτουργούς και φυσικοθεραπευτές. Κάθε χρόνο η δράση της ωφελεί πάνω από 2.000 ασθενείς και οικογένειες.

www.desmos.org
Ο ΔΕΣΜΟΣ είναι ένα μη κερδοσκοπικό σωματείο που λειτουργεί ως αποτελεσματικός και αξιόπιστος συνδετικός κρίκος για την κοινωνική προσφορά στην Ελλάδα. Για να το πετύχει αυτό συνεργάζεται στενά, αφενός με δωρητές του ιδιωτικού τομέα, αφετέρου με πάνω από 800 φορείς και κοινωφελείς οργανισμούς σε όλη τη χώρα, στηρίζοντας ενεργά το έργο τους και αναλαμβάνοντας δράσεις και πρωτοβουλίες που εστιάζονται στους εξής τομείς: Κοινωνική Πρόνοια, Οικοδόμηση Ενός Καλύτερου Μέλλοντος, Υγεία, Αντιμετώπιση και Αποκατάσταση Κρίσεων. Ο ΔΕΣΜΟΣ, ιδρύθηκε το 2012 στην Αθήνα, και από το 2013 λειτουργεί γραφείο και στη Θεσσαλονίκη.

